text: Esbjerg og Sønderjyske kæmper om finaleplads
  29 marts 2016 kl. 04.55
  I dag tørner Esbjerg og Sønderjyske sammen i den fjerde semifinalekamp.
  Tirsdag aften mødes Esbjerg Energy og Sønderjyske Ishockey i semifinalekamp nummer fire i Metalligaen. Og det er en vigtig kamp for begge mandskaber. Hvis Sønderjyske sikrer sig en sejr i aftenens kamp på isen er de nemlig stadigvæk med i kampen om en plads i finalen.
  Og efter Sønderjyskes sejr på 4-1 i den tredje kamp i semifinaleserien i søndags, så tror de lyseblå på, at de kan hive en finaleplads hjem.
  - Vi har manglet lidt intensitet i vores spil, men det er blevet bedre kamp for kamp. Vi skal spille fysisk og med fokus på defensiven. Det kan lyde som mange ting, men søndagens kamp var opløftende på mange måder, og den præstation skal vi bygge videre på, siger Scott Campbell til Sønderjyskes hjemmeside.
  Esbjerg Energy vandt de to første semifinalekampe, mens Sønderjyske Ishockey altså hev sejren hjem i den tredje kamp i søndags.
  Der er kampstart kl. 20:30 i Esbjerg, og hele opgøret kan ses direkte på TV 2 Sport.
  